FI Euroopan unionin virallinen lehti L 121/63

KOMISSION ASETUS (EU) 2018/687,

annettu 4 päivänä toukokuuta 2018,

Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse asibentsolaari-s-metyylin, bentsovindiflupyrin, bifentriinin, biksafeenin, klorantraniiliproolin, deltametriinin, flonikamidin, fluatsifoppi-P:n, isofetamidin, metrafenonin, pendimetaliinin ja teflubentsuronin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan,

sekä katsoo seuraavaa:

(1) Codex Alimentarius -komissio hyväksyi 1 päivänä heinäkuuta 2016 bifentriinin jäämien Codex-enimmäismäärät (CXL-arvot) (2). Codex Alimentarius -komissio hyväksyi 22 päivänä heinäkuuta 2017 asibentsolaari-s-metyylin, bentsovindiflupyrin, biksafeenin, buprofetsiinin, klorantraniiliproolin, deltametriinin, dimetomorfin, fiproniilin, flonikamidin, fluatsifoppi-P:n, fluensulfonin, flupyradifuronin, imatsetapyyrin, isofetamidin, metopreenin, metrafenonin, oksatiapiproliinin, pendimetaliinin, pentiopyradin, pinoksadeenin, saflufenasilin, spiromesifeenin, teflubentsuronin ja tolfenpyradin jäämien Codex-enimmäismäärät (3).

(2) Näille aineille vahvistettiin jäämien enimmäismäärät asetuksen (EY) N:o 396/2005 liitteissä II ja III lukuun ottamatta fluensulfonia, jolle ei vahvistettu erityisiä jäämien enimmäismääriä ja jota ei sisällytetty mainitun asetuksen liitteeseen IV, joten siihen sovelletaan asetuksen 18 artiklan 1 kohdan b alakohdassa vahvistettua oletusarvoa 0,01 mg/kg.

(3) Euroopan parlamentin ja neuvoston asetuksen (EY) N:o 178/2002 (4) 5 artiklan 3 kohdassa säädetään, että voimassa olevat tai pian voimaan tulevat kansainväliset standardit on otettava huomioon elintarvikelainsäädäntöä kehitettäessä tai mukautettaessa, paitsi jos kyseiset standardit tai niiden asiaa koskevat osat olisivat tehoton tai epäasianmukainen keino elintarvikelainsäädännön laillisten tavoitteiden saavuttamiseksi tai jos niiden huomioimatta jättäminen on tieteellisesti perusteltua tai jos niistä seuraisi unionissa asianmukaiseksi määritellystä tasosta poikkeava suojelun taso. Lisäksi mainitun asetuksen 13 artiklan e alakohdan mukaisesti unioni edistää kansainvälisten teknisten standardien ja elintarvikelainsäädännön välistä yhdenmukaisuutta varmistaen samalla, että unionissa käyttöön otettua suojelun korkeaa tasoa ei alenneta.

(4) Euroopan unioni esitti Codexin torjunta-ainejäämäkomitealle ehdotettuja jäämien Codex-enimmäismääriä koskevan varauksen seuraavien torjunta-aineiden ja tuotteiden yhdistelmien osalta: asibentsolaari-s-metyyli (kaalikasvit, Cucurbitaceae-heimon kasvit, sitrushedelmät, kiivit), bentsovindiflupyri (Cucurbitaceae-heimon kasvit, nisäkkäiden liha), biksafeeni (nisäkkäiden liha), buprofetsiini (kaikki tuotteet), klorantraniiliprooli (siipikarjan liha), fiproniili (kaikki tuotteet), flonikamidi (kasviperäiset tuotteet), fluatsifoppi-P (keräkaalit, tomaatit, tarhapavut, herneet (silvityt), porkkanat, perunat, lantut, nauriit, auringonkukansiemenet, nisäkkäiden liha, rasvat ja muut syötävät osat, maito, siipikarjan liha, rasvat ja muut syötävät osat, munat), fluensulfoni (kaikki tuotteet), flupyradifuroni (kaikki tuotteet), imatsetapyyri (kaikki tuotteet), isofetamidi (eläintuotteet), metopreeni (kaikki tuotteet), oksatiapiproliini (kaikki tuotteet), pendimetaliini (kaalikasvit, paitsi lehtikaali, nisäkkäiden liha, siipikarjan liha, varhaissipulit ja pillisipulit), pinoksadeeni (kaikki tuotteet), saflufenasili (kaikki tuotteet) ja spiromesifeeni (kaikki tuotteet).

(5) Asibentsolaari-s-metyylin, bentsovindiflupyrin, bifentriinin, biksafeenin, klorantraniiliproolin, deltametriinin, flonikamidin, fluatsifoppi-P:n, isofetamidin, metrafenonin, pendimetaliinin ja teflubentsuronin jäämien Codex-enimmäismäärät, joita ei ole mainittu johdanto-osan 4 kappaleessa, olisi sen vuoksi sisällytettävä asetukseen (EY) N:o 396/2005 jäämien enimmäismäärinä lukuun ottamatta tapauksia, joissa ne koskevat tuotteita, joiden osalta enimmäismäärää ei vahvisteta kyseisen asetuksen liitteessä I, tai joissa ne vahvistetaan nykyisiä jäämien enimmäismääriä alemmalle tasolle. Kyseiset jäämien Codex-enimmäismäärät ovat turvallisia unionin kuluttajien kannalta (5).

(6) Asibentsolaari-s-metyyli -tehoainetta sisältävän kasvinsuojeluaineen käyttöä kiiveihin koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevan jäämien enimmäismäärän muuttamiseksi.

(7) Asetuksen (EY) N:o 396/2005 8 artiklan mukaisesti asianomainen jäsenvaltio arvioi kyseisen hakemuksen, ja arviointiraportti toimitettiin komissiolle.

(8) Euroopan elintarviketurvallisuusviranomainen, jäljempänä ’elintarviketurvallisuusviranomainen’, arvioi hakemuksen ja arviointiraportin, tarkasteli etenkin kuluttajille ja tapauksen mukaan eläimille aiheutuvia riskejä ja antoi perustellun lausunnon ehdotetusta jäämien enimmäismäärästä (6). Se toimitti kyseisen lausunnon komissiolle ja jäsenvaltioille sekä asetti sen yleisesti saataville.

(9) Elintarviketurvallisuusviranomainen totesi perustellussa lausunnossaan, että kaikki toimitettavia tietoja koskevat vaatimukset täyttyivät ja että hakijoiden pyytämä muutos jäämien enimmäismäärään oli kuluttajien turvallisuuden kannalta hyväksyttävä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Elintarviketurvallisuusviranomainen otti huomioon aineen toksikologisia ominaisuuksia koskevat uusimmat tiedot. Kaikkien tätä ainetta mahdollisesti sisältävien elintarvikkeiden kulutuksesta johtuva elinikäinen altistuminen tälle aineelle taikka asianomaisen tuotteen suuresta kulutuksesta johtuva lyhytaikainen altistuminen eivät kumpikaan osoittaneet, että hyväksyttävä päiväsaanti tai akuutin altistumisen viiteannos olisivat vaarassa ylittyä.

(10) Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.

(11) Sen vuoksi asetusta (EY) N:o 396/2005 olisi muutettava.

(12) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 4 päivänä toukokuuta 2018. Komission puolesta Puheenjohtaja Jean-Claude JUNCKER

(1) EUVL L 70, 16.3.2005, s. 1.

(2) http://www.fao.org/fao-who-codexalimentarius/sh-proxy/ar/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-48%252FReport%252FREP16_PRe.pdf

Elintarvikestandardeja koskeva FAO:n ja WHO:n yhteisohjelma, Codex Alimentarius -komissio. Lisäys II. 39. kokous. Rooma, Italia, 27.6.–1.7.2016.

(3) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-49%252FREPORT%252FREP17_PRe.pdf

Elintarvikestandardeja koskeva FAO:n ja WHO:n yhteisohjelma, Codex Alimentarius -komissio. Lisäys II. 40. kokous. Geneve, Sveitsi 17.–22.7.2017.

(4) Euroopan parlamentin ja neuvoston asetus (EY) N:o 178/2002, annettu 28 päivänä tammikuuta 2002, elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä (EYVL L 31, 1.2.2002, s. 1).

(5) Scientific support for preparing an EU position in the 48th Session of the Codex Committee on Pesticide Residues (CCPR). EFSA Journal 2016;14(8):4571 [166 pp.].

Scientific support for preparing an EU position in the 49th Session of the Codex Committee on Pesticide Residues (CCPR). EFSA Journal 2017;15(7):4929 [162 pp.].

(6) Elintarviketurvallisuusviranomaisen tieteelliset raportit ovat saatavilla verkosta: http://www.efsa.europa.eu

Reasoned opinion on the modification of the existing maximum residue level for acibenzolar-S-methyl in kiwi fruits. EFSA Journal 2017;15(9):4985 [20 pp.].